Imtella' Lulju 15, 2021 - Aġġornata 15 Ta' Lulju, 2021 1:15pm Il-linja tal-ajru Emirates reġgħet bdiet is-servizz tat-titjiriet tagħha minn Dubaj għal Malta wara xhur li matulhom waqqfet milli ttir lejn pajjiżna minħabba l-pandemija tal-COVID-19. L-Emirates se tibda ttir lejn Malta tliet darbiet fil-ġimgħa u tgħaddi minn Larnaca u Ċipru. It-titjira tal-Emirates EK 109 niżlet l-ajruport ta' Malta fis-2:05 pm tal-Erbgħa, u l-passiġġieri u l-ekwipaġġ intlaqgħu minn bosta uffiċjali fosthom tal-Emirates, tal-ajruport u tal-Awtorità Maltija tat-Turiżmu. Il-Manager tal-Emirates f'Malta, Paul Fleri Soler qal li jinsabu kuntenti ħafna li bdew joperaw mill-ġdid it-titjiriet minn Dubaj għal Malta. Il-Kap Eżekuttiv tal-Ajruport Internazzjonali ta' Malta, Alan Borg laqa' d-deċiżjoni tal-Emirates li tkompli topera s-servizz tagħha minn Malta u lura, speċjalment f'daż-żmien ta' inċertezza. Qal li t-titjib tal-konnettività tal-ajru wara t-tħarbit li għadda minnu s-settur tal-ivvjaġġar bil-pandemija, hu kruċjali għal gżejjer Maltin, u jinsabu konvinti li s-servizzi tal-Emirates se jgħinu bis-sħiħ biex inqiegħdu lil Malta mill-ġdid fuq il-mappa. Id-Deputat Kap Eżekuttiv tal-MTA, Leslie Vella, fisser dan il-pass bħala wieħed importanti u li se jkompli jwitti t-triq ħalli Malta terġa' tibda jkollha kuntatt mas-swieq tat-turiżmu tagħha.